©AFP/INTERPRESS Il-Parlament qed jitlob li jkun hemm imposta fuq il-karbonju tal-oġġetti importati biex titwaqqaf ir-rilokazzjoni tal-emissjonijiet tal-karbonju. Hekk kif l-industrija Ewropea qed tissielet biex tirkupra mill-kriżi tal-COVID-19 u mill-pressjoni ekonomika minħabba importazzjonijiet irħas mis-sħab kummerċjali, l-UE qed tipprova tonora l-impenji klimatiċi tagħha, filwaqt li żżomm l-impjiegi u l-ktajjen tal-produzzjoni f'pajjiżhom. Ara kif il-pjan ta' rkupru tal-UE jagħti prijorità lill-klima . Imposta tal-UE fuq il-karbonju biex tissolva r-rilokazzjoni tal-emissjonijiet tal-karbonju L-isforzi tal-EU biex titnaqqas l-impronta tal-karbonju tagħha skont il-Patt Ekoloġiku Ewropew u ssir reżiljenti b'mod sostenibbli u newtrali għall-klima sal-2050 , jistgħu jiddgħajfu minn pajjiżi inqas ambizzjużi fir-rigward tal-klima. Biex ittaffi dan, l-UE se tipproponi Mekkaniżmu ta' Aġġustament tal-Karbonju fil-Fruntieri (CBAM), li japplika imposta fuq il-karbonju fuq l-importazzjonijiet ta' ċerti oġġetti minn barra l-UE. Il-Membri tal-PE ressqu proposti matul is-sessjoni plenarja tat-8-11 ta' Marzu. Kif taħdem imposta Ewropea fuq il-karbonju? Jekk il-prodotti jiġu minn pajjiżi b'regoli inqas ambizzjużi minn tal-UE, tiġi applikata l-imposta, biex jiġi żgurat li l-importazzjonijiet ma jkunux irħas mill-prodott ekwivalenti tal-UE. Minħabba r-riskju li setturi li jniġġsu aktar jirrilokaw il-produzzjoni lejn pajjiżi b'limitazzjonijiet aktar laxki tal-emissjonijiet ta' gassijiet serra, l-ipprezzar tal-karbonju huwa meqjus bħala komplement essenzjali għas-sistema eżistenti tal-UE tal-kwoti tal-karbonju, is-sistema tal-UE għall-iskambju ta' kwoti tal-emissjonijiet (ETS). X'inhi r-rilokazzjoni tal-emissjonijiet tal-karbonju? Ir-rilokazzjoni tal-emissjonijiet tal-karbonju hija ċ-ċaqliq tal-industriji li jemettu gassijiet serra barra mill-UE biex jevitaw standards aktar stretti Miżuri eżistenti tal-ipprezzar tal-karbonju fl-UE Skont is-sistema għall-iskambju ta' kwoti tal-emissjonijiet (ETS), li tipprovdi inċentivi finanzjarji biex jitnaqqsu l-emissjonijiet, l-impjanti tal-enerġija u l-industriji jeħtieġ li jkollhom permess għal kull tunnellata ta' CO2 li jipproduċu. Il-prezz ta' dawk il-permessi rregolat mill-provvista u d-domanda. Minħabba l-aħħar kriżi ekonomika, id-domanda għall-permessi naqset u, bl-istess mod, il-prezz tagħhom, li tant huwa baxx li jiskoraġġixxi lill-kumpaniji milli jinvestu f'teknoloġiji ekoloġiċi. Sabiex tissolva din il-kwistjoni, l-UE ser tirriforma l-ETS . Dak li jrid il-Parlament Il-mekkaniżmu l-ġdid għandu jinkoraġġixxi d-dekarbonizzazzjoni tal-industriji tal-UE u mhux tal-UE u jkun parti mill- Istrateġija Industrijali futura tal-UE . Skont il-Membri tal-PE, sal-2023, is-CBAM għandu jkopri s-setturi industrijali tal-enerġija u ta' dawk li jużaw ħafna enerġija, li jirrappreżentaw 94 % tal-emissjonijiet industrijali tal-UE u li għadhom jirċievu allokazzjonijiet sostanzjali bla ħlas. Dan għandu jitfassal b'tali mod li jgħin biex jintlaħqu l-objettivi klimatiċi u joħloq kundizzjonijiet ekwi globali u mhux għal skopijiet ta' protezzjoniżmu. Il-Membri tal-PE jappoġġaw ukoll il-proposta tal-Kummissjoni li d-dħul iġġenerat mill-mekkaniżmu jintuża bħala waħda mir- riżorsi proprji ġodda għall- baġit tal-UE . Il-Kummissjoni mistennija tippreżenta l-proposta tagħha dwar il-mekkaniżmu l-ġdid fit-tieni kwart tal-2021. Skopri aktar dwar ir-rispons tal-UE għat-tibdil fil-klima . Aktar informazzjoni Stqarrija għall-istampa: Imposta fuq il-karbonju tal-importazzjonijiet tal-UE hija meħtieġa biex tiżdied l-ambizzjoni klimatika globali (05–02–2021) Tren Leġiżlattiv Studju tal-EPRS: L-ipprezzar tal-emissjonijiet tal-karbonju Il-Bank Dinji: L-ipprezzar tal-Karbonju Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF